E. Bauer, poslankyňa: (2004-06-24):
Po prvé. V čl. I sa vkladá nový bod 1, ktorý znie: V § 8 ods. 5 písm. a) sa vypúšťajú slová, „ak sa nevykonáva v priestore  zamestnávateľa“. Doterajšie body sa prečíslujú. Ide o to, že sa navrhuje zosúladenie definície pracovného úrazu podľa zákona o sociálnom poistení  s definíciou pracovného úrazu podľa Zákonníka práce. Po druhé. V čl. I sa za tretí bod vkladajú body 4 až 6, ktoré znejú: 4) V § 31 ods. 1 písm. b) sa na konci pripája táto veta – „podmienka zaplatenia poistného sa považuje za splnenú, ak suma dlžného poistného ku dňu splatnosti poistného je v úhrne nižšia ako 100 korún“. Bod 5 .V § 31 ods. 2 sa na konci pripája táto veta – „na splnenie podmienky zaplatenia poistného ods. 1 písm. b) posledná veta platí rovnako“. Bod 6. V § 31 ods. 3 sa na konci pripája táto veta – „na splnenie podmienky zaplatenia poistného ods. 1 písm. b) posledná veta platí rovnako“. Doterajšie body sa prečíslujú. Na vysvetlenie by som rada dodala, že ide o návrh, ktorý upravuje podmienku zaplatenia poistného na vznik nároku na nemocenskú dávku. Aby hranica bola stanovená trošku vyššie, ako je to dnes, dnes môže nastať situácia, že ak niekto nemá zaplatenú čo i len pol koruny poistného, nemôže dostať nemocenské poistenie. Táto úprava je potrebná, aby takéto chyby a  takáto sociálna nespravodlivosť nevznikla. Po tretie. V čl. I sa za bod 16 vkladajú nové body 17 a 18, ktoré znejú: 17) - v § 231 ods. 2 sa slová „ písm. a) až e)“ nahrádzajú slovami „písm. a) až f)“. 18) - v § 249 sa doterajší text označuje ako ods. 1 a dopĺňa sa ods. 2, ktorý znie: „Poistencom na účely § 226 ods. 1 písm. a) ods. 2 nie je fyzická osoba, ktorej bol priznaný starobný dôchodok alebo pomerný starobný dôchodok podľa predpisov účinných pred 1. januárom 2004.“ Za týmto na prvý pohľad trošku zložitým textom sa nachádza takéto odôvodnenie: Predložený návrh je odôvodnený tým, aby sa zabezpečilo, aby Sociálna poisťovňa nebola povinná zasielať informácie o stave individuálneho účtu tým poistencom, ktorým už bol priznaný starobný dôchodok alebo pomerný starobný dôchodok z dôvodu, že táto informácia je pre poistencov irelevantná. Samozrejme to ovplyvní aj náklady Sociálnej poisťovne. Po štvrté. V čl. 1 v bode 22 sa v § 284 písm. a) na konci vypúšťa slovo „solidarity“. Ide o legislatívnotechnickú úpravu, nakoľko fond solidarity sa bude tvoriť až od 1. januára 2005. Po piate. V čl. 1 sa za bod 24 vkladá nový bod 25, ktorý znie: V prílohe č. 4 v položke 6 písm. a) sa miera poklesu schopnosti zárobkovej činnosti v percentách „od 20 až 30“ nahrádza číslicami „40 až 60“. Doterajšie body sa prečíslujú. Navrhuje sa úprava percentuálnej miery poklesu zárobkovej činnosti pri závažných zdravotných postihnutiach s jednoznačným poklesom schopnosti vykonávať zárobkovú činnosť zo skupiny duševných chorôb s poruchou sociálnej prispôsobivosti a schopnosti adaptácie. Po šieste. Navrhuje sa, aby všetky tieto body nadobudli účinnosť 1. augusta 2004. Dámy a páni, chcem vás poprosiť o podporu týchto návrhov, nie po prvýkrát dopĺňame a upravujeme tento návrh, ale treba povedať, že pri takých veľkých zákonoch sa niekedy môže stať, že nie všetky parametre sú správne a dobre nastavené, a keď sa zmení čo i len jeden bod takýchto navzájom veľmi prepojených zákonov, vyžaduje sa, aby boli zmenené aj súvisiace body. Nie vždy sa to dôsledne podarí, ale myslím si, že je stále čestnejšie priznať si chybu, ako trvať na pôvodných chybách a spôsobiť nespravodlivé riešenia. Ďakujem pekne za podporu.